Carl Johan Bruhn

Carl Johan Bruhn (født 12. juli 1904 på Frederiksberg, død 28. desember 1941 ved Haslev) var en dansk motstandsmann, som under andre verdenskrig var kaptein i Special Operations Executive.

 Bakgrunn 
Bruhn vokste opp i et kristent og fedrelandssinnet middelklassehjem.Gads leksikon. Hvem var hvem 1940–1945, København: Gads Forlag, 2005, s. 49-50. Han fullførte gymnaset i 1923, var en kort tid i handelslære, men begynte i stedet å studere skogbruk. Bruhn tok skogfogdeksamen i 1928.«Carl Johan Bruhn», Dansk Biografisk Leksikon. Året etter reiste han til Malaya, der han arbeidet ved en gummiplantasje i Malakka. Under oppholdet i Malaya ble han gift med en britisk lege, Anne Connan.

I 1932 vendte han hjem til Danmark og ble sjef ved et sagbruk. Det gikk dårlig økonomisk og i 1934 reiste han til Storbritannia, der han begynte på medisinstudier ved University of London. I september 1940 var han ferdig utdannet lege. Planen var at han skulle vendte tilbake til Malaya som legemisjonær, men verdensbegivenhetene satte en stopper for dette.

 Andre verdenskrig 
Etter Tysklands okkupasjon av Danmark, var Bruhn interessert i å gjøre en innsats for sitt hjemland. I oktober 1940 meldte han seg til tjeneste for Special Operations Executive og ble en del av den første gruppen av dansker britene ga opplæring som fallskjermsoldater. Han deltok i planlegging av aktiviteter rettet mot Danmark. Inndelingen av Danmark i motstandsregioner tilskrives Bruhn. Han ivret videre for å sende over agenter for å etablere radioforbindelse og kontakt med motstandsbevegelsen.

Bruhn deltok i SOEs første forsøk på å sende agenter til Danmark, en operasjon med navnet Operation Chilblain som startet 27. desember 1941.Thygesen, Anders: «Operation Chilblain» , Vaabenhistorisk Selskab. Bruhn var en av to agenter som ble sendt inn over Danmark i denne operasjonen. Den andre var Mogens Hammer, som var radiotelegrafist. De to ble sluppet ut i fallskjerm over skogen ved Haslev. Bruhns fallskjerm åpnet seg ikke og han styrtet i døden. SOEs planer for motstandsarbeidet ble dermed forsinket.

 Utmerkelser og ettermæle 
Bruhn ble post mortem tildelt Kong Christian Xs erindringsmedalje for deltakelse i krigen 1940–45.Stevnsborg, Lars: Kongeriget Danmarks ordener, medaljer og hederstegn. Kongeriget Islands ordener og medaljer, Odense Universitetsforlag, 2005, s. 543.

I 1945 ble det reist et monument til hans minne i Torpeskoven ved Haslev.«Mindestenen i Torpeskoven», Historisk Atlas.

 Referanser 

 Eksterne lenker 
 «Nærkontakt fra London», Information, 27. juli 2010

Kategori:Danske offiserer
Kategori:Danske motstandsfolk under andre verdenskrig
Kategori:Personer tilknyttet Special Operations Executive
Kategori:Telegrafister
Kategori:Personer fra Frederiksberg
Kategori:Personer drept i andre verdenskrig